INDHOLDSFORTEGNELSE

1........... Indledning. 3

2........... Formålsbestemte indtægter til EGFL. 3

3........... Bemærkninger angående den foreløbige gennemførelse af EGFL-budgettet for 2013. 4

4........... Forbrug af formålsbestemte indtægter til EGFL. 6

5........... Konklusioner 7

Bilag 1: || Foreløbigt forbrug af EGFL-bevillinger pr. 31.3.2013

1. Indledning

Bilag 1 viser budgettets faktiske udnyttelsesgrad i perioden 16. oktober 2012 til 31. marts 2013 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betragtes indtægter fra finansielle korrektioner foretaget i forbindelse med afgørelser om efterprøvende regnskabsafslutning, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Ifølge disse regler kan formålsbestemte indtægter anvendes til at dække finansieringen af EGFL's udgifter. I tilfælde af at dele af disse indtægter ikke anvendes, vil de automatisk blive fremført til det følgende regnskabsår[2].

EGFL's budget for 2013 omfattede både Kommissionens seneste vurdering af behovet for at finansiere de forventede udgifter til markedsforanstaltninger og direkte støtte, skøn over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2013 hensyn til de forventede samlede formålsbestemte indtægter og anmodede i BF for 2013 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2013 anslog Kommissionen de disponible formålsbestemte indtægter til 1 533 mio. EUR. Det drejer sig om:

– De formålsbestemte indtægter, der forventedes genereret i løbet af regnskabsåret 2013, og som blev anslået til 628 mio. EUR. Der forventedes henholdsvis 389 mio. EUR fra korrektioner i forbindelse med regnskabsafslutning og 161 mio. EUR fra uregelmæssigheder. Indtægterne fra mælkeafgiften blev anslået til 78 mio. EUR.

– De formålsbestemte indtægter, der forventedes at blive fremført fra regnskabsåret 2012 til 2013, blev anslået til 905 mio. EUR (herunder den resterende saldo fra sukkeromstruktureringsfonden, der blev anslået til 675 mio. EUR).

I budgettet for 2013 afsatte Kommissionen disse oprindeligt anslåede indtægter på 1 533 mio. EUR til to ordninger. Det drejer sig om:

– 500 mio. EUR blev afsat til driftsfondene for producentorganisationer i sektoren for frugt og grøntsager, og

– 1 033 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 267 mio. EUR og 30 635 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 767 mio. EUR til driftsfondene for producentorganisationer i sektoren for frugt og grøntsager og 31 668 mio. EUR til enkeltbetalingsordningen.

I bilag 1, som viser den foreløbige gennemførelse af 2013-budgettet til den 31. marts 2013, findes de budgetbevillinger på vareniveau til sektoren for frugt og grøntsager og sektoren for afkoblet direkte støtte, som nu er vedtaget til disse to ordninger, på henholdsvis 611 mio. EUR og 38 076 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på budgettet for 2013 sig til i alt 1 111 mio. EUR for frugt og grøntsager og 39 109 mio. EUR for afkoblet direkte støtte.

3. Bemærkninger angående den foreløbige gennemførelse af EGFL-budgettet for 2013

I bilag 1 vises budgettets foreløbige udnyttelsesgrad i perioden fra den 16. oktober 2012 til den 31. marts 2013. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største forskelle mellem den faktiske og den forventede gennemførelse af 2013-budgettet.

3.1. Markedsforanstaltninger

Forbruget af bevillinger til interventioner på landbrugsmarkederne var 95,4 mio. EUR højere end de afsatte budgetbevillinger som fastsat ved indikatorniveauet pr. 31. marts 2013. Denne forskel er en nettovirkning af effektueringsmønstre i sektoren for frugt og grøntsager og i fødevareprogrammerne.

3.1.1. Fødevareprogrammer (–45,6 mio. EUR)

At indførelsen af ordningen for de socialt dårligst stillede personer var langsommere end indikatorniveauet, skyldes den uvished, der hersker i øjeblikket vedrørende ordningens fremtid, og derfor har de fleste medlemsstater udskudt gennemførelsen af ordningen i 2013 til senere på året. Eftersom 2013 er det sidste år, ordningen gælder, er der et klart pres på medlemsstaterne for at gennemføre budgettet fuldt ud i 2013. Kommissionen ser derfor denne afvigelse som midlertidig.

3.1.2. Frugt og grøntsager (+172,8 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2013 (NB: se nærmere herom i ovenstående punkt 2). Udnyttelsesgraden er et resultat af anvendelsen af indikatoren for perioden indtil den 31. marts 2013 på de vedtagne budgetbevillinger, der ikke omfatter de formålsbestemte indtægter til denne sektor.

På nuværende tidspunkt mener Kommissionen, at de samlede bevillinger, der er til rådighed for denne sektor, vil være tilstrækkelige til at dække medlemsstaternes forventede udgifter i 2013.

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 31. marts 2013 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført under punkt 2 vil de samlede midler, der forventes at være til rådighed for denne sektor, bestå af de vedtagne budgetbevillinger på 611 mio. EUR og de formålsbestemte indtægter til denne sektor, der anslås til 500 mio. EUR. Hvis indikatoren således var blevet anvendt på de samlede midler på 1 111 mio. EUR, der forventes at være til rådighed for denne sektor, ville der være et overforbrug på 16,9 mio. EUR. Dette kan forklares ved et stadigt større forbrug af disponible bevillinger til støtte under ordningen for foreløbig anerkendelse af producentsammenslutninger. Kommissionen vil fortsat nøje følge udviklingen på området.

3.2. Direkte støtte

Forbruget af bevillinger til direkte støtte var 1 326,2 mio. EUR højere end indikatorniveauet pr. 31. marts 2013.

3.2.1. Afkoblet direkte støtte (1 221,2 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der skyldes anvendelsen af indikatoren for perioden indtil den 31. marts 2013 for de vedtagne budgetbevillinger, der ikke omfatter de formålsbestemte indtægter til denne sektor. Gennemførelsen af enkeltbetalingsordningen pr. 31. marts 2013 foregår stadig i et lidt hurtigere tempo: 97,5 % sammenlignet med 97 % i 2012. Samtidig har forbruget af disponible bevillinger til den generelle arealbetalingsordning og andre ordninger i sektoren været mindre end forventet af indikatorniveauet. Faktisk har medlemsstater, der er en del af den generelle arealbetalingsordning, indtil nu allerede betalt ca. 92,6 % af de anslåede bevillingsbehov, der er anført i budgettet, sammenlignet med 94,9 % på samme tidspunkt i 2012 for støtte vedrørende 2011[3].

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 31. marts 2013 var blevet anvendt på de samlede bevillinger, der forventes at være til rådighed for at kunne finansiere afkoblet direkte støtte. Som anført i punkt 2 vil de samlede midler, der forventes at være til rådighed for afkoblet direkte støtte, bestå af de vedtagne budgetbevillinger på 38 076 mio. EUR og de formålsbestemte indtægter til afkoblet direkte støtte, der anslås at udgøre 1 033 mio. EUR. Hvis indikatoren således var blevet anvendt på de samlede midler på 39 109 mio. EUR, der forventes at være til rådighed for afkoblet direkte støtte, ville det konstaterede overforbrug beløbe sig til 234,4 mio. EUR. Denne forskel skyldes, at indikatoren for enkeltbetalingsordningen er baseret på det gennemsnitlige betalingstempo for årene 2010-2012 og beløber sig til 96,9 % sammenlignet med den faktiske gennemførelse frem til den 31. marts 2013 på 97,5 %.

Sammenlignet med situationen den 28. februar 2013 er betalingstempoet for enkeltbetalingsordningen sænket og forskellen mellem den faktiske gennemførelse og indikatorniveauet er blevet betydeligt mindre. Under hensyntagen hertil forventer Kommissionen på nuværende tidspunkt, at dette overforbrug af afkoblet direkte støtte er midlertidig, og at de disponible bevillinger og formålsbestemte indtægter er tilstrækkelige til at dække den faktiske gennemførelse under denne artikel.

3.2.2. Anden direkte støtte (+105,6 mio. EUR)

Et hurtigere forbrug af vedtagne bevillinger for anden direkte støtte er en nettoeffekt ved et hurtigere betalingstempo sammenlignet med indikatorniveauet pr. 31. marts 2013 for visse ordninger, især for præmier for ammekøer. Samtidig er gennemførelsen af ordningen med koblet direkte støtte under artikel 68 en smule langsommere end forventet af indikatorniveauet. På nuværende tidspunkt følger Kommissionen nøje gennemførelsessituationen for anden direkte støtte.

3.3. Revision af landbrugsudgifter 3.3.1. Afslutning af foregående års regnskaber (+66,0 mio. EUR)

Medlemsstaterne har ikke anmeldt korrektioner i forbindelse med regnskabsafslutningen før den 31. marts 2013, idet Kommissionen ikke har truffet en regnskabsafslutningsafgørelse. Det nuværende forbrugsniveau fremkommer ved at sammenholde med den tilsvarende indikator pr. 31. marts 2013.

Det bør påpeges, at Kommissionen i sin ændringsskrivelse for 2013 har foreslået korrektioner på –56 mio. EUR baseret på den gennemsnitlige udnyttelse for de foregående år, eftersom sådanne korrektioner ikke er forudsigelige. I det nye budgetforslag, som blev udarbejdet i november efter det fejlslåede første møde, er dette beløb øget til –100 mio. EUR. Slutteligt vedtog budgetmyndigheden - efter forliget den 5. december 2012 - budgettet for 2013, hvor beløbet er endelig fastsat til –200 mio. EUR.

Kommissionen mener på nuværende tidspunkt, at de forventede korrektioner som følge af regnskabsafslutningsafgørelserne og medlemsstaternes manglende overholdelse af betalingsfrister ikke vil være tilstrækkelige til helt at dække dette højere beløb på –200 mio. EUR. Kommissionen vil derfor med tiden skulle dække det deraf følgende underskud af negative budgetbevillinger ved at overføre positive budgetbevillinger fra andre poster for at lukke denne budgetpost i 2013.

3.4. Politikområde 11 og 17 3.4.1. Fiskerimarkeder (-21,6 mio. EUR)

Indikatorniveauet for disse budgetposter blev fastlagt på baggrund af den indledende planlægning af denne sektors forpligtelser, som forventedes at blive foretaget i marts måned 2013. Grundet mindre problemer med timingen blev visse forpligtelser først færdiggjort i april 2013, derfor er forskellen tydeligvis midlertidig.

4. Forbrug af formålsbestemte indtægter til EGFL

Tabellen i bilag 1 viser, at formålsbestemte indtægter på 272 mio. EUR var blevet opkrævet pr. 31. marts 2013. Det drejer sig om:

– Indtægterne fra korrektioner fra den efterprøvende regnskabsafslutning, som beløber sig til ca. 107,9 mio. EUR. Der forventes at indgå yderligere beløb ved regnskabsårets udgang.

– Indtægterne fra uregelmæssigheder, som beløber sig til ca. 84,6 mio. EUR. Der forventes at indgå yderligere beløb inden regnskabsårets udgang.

– Hovedparten af indtægterne fra mælkeafgiften er på nuværende tidspunkt opkrævet og beløber sig til ca. 79,5 mio. EUR.

De formålsbestemte indtægter, der slutteligt blev fremført fra 2012 til 2013, beløb sig til 1 245,6 mio. EUR, herunder den saldo på ca. 755 mio. EUR i den midlertidige sukkeromstruktureringsfond, der er tilbage efter alle forfaldne betalinger under denne fond. Dette beløb er væsentligt højere end det oprindeligt anslåede beløb på 905 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 31. marts 2013 til 1 517,6 mio. EUR. På nuværende tidspunkt skønner Kommissionen, at beløbet for de formålsbestemte indtægter, der endnu ikke er blevet opkrævet, beløber sig til 356 mio. EUR (anslåede formålsbestemte indtægter på 2013-budgettet på 628 mio. EUR, hvoraf 272 mio. EUR allerede er blevet opkrævet).

5. Konklusioner

Det foreløbige forbrug af EGFL-budgetbevillinger i 2013 for perioden indtil 31. marts 2013 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med omtrent 1 439,2 mio. EUR. Det skyldtes først og fremmest den generelle tilladelse, som Kommissionen gav til at betale forskud på direkte støtte fra den 16. oktober 2012, hvilket førte til et højere betalingstempo for disse støtteordninger. Det forventes, at tempoet falder i takt med, at betalingsfristen for støtteordningerne, som er den 30. juni 2013, nærmer sig.

Formålsbestemte indtægter på 1 517,6 mio. EUR er allerede til rådighed og yderligere 356 mio. EUR forventes at blive opkrævet i 2013. Kommissionen forventer på nuværende tidspunkt, at både de formålsbestemte indtægter, der p.t. er til rådighed, og dem, der vil være til rådighed i årets løb, vil være nok til at dække finansieringen af producentsammenslutningers driftsfonde og til enkeltbetalingsordningen, således som det oprindeligt var forventet, da 2013-budgettet blev opstillet.

[1] EUT L 209 af 11.8.2005, s. 1.

[2] Artikel 14 i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget fastsætter, at interne formålsbestemte indtægter kun kan fremføres for ét år. Det er således i den forsvarlige budgetforvaltnings interesse, at disse formålsbestemte indtægter generelt anvendes før de vedtagne bevillinger for den pågældende budgetpost.

[3] Forbrugsniveauet for afkoblet direkte støtte beregnes som en procentdel af det budgetterede behov, herunder de formålsbestemte indtægter for enkeltbetalingsordningen.